**VSEBINSKO POROČILO O DELU IN IZVEDBI**

**PROGRAMA ZA LETO 2024**

1. **AKTIVNOSTI IZ JAVNEGA PROGRAMA**

Skozi celo leto so se izvajale redne aktivnosti, ki so bile predvidene za leto 2024. Že v prvi polovici leta so potekale priprave na Zborovanje slovenskih muzealcev, ki je potekalo 16. in 17. septembra 2024 v Posavskem muzeju Brežice, glavna tema pa je bila vedno aktualna in pereča muzejska dokumentacija (Muzejska dokumentacija v dobi digitalne preobrazbe). V letu 2024 so bili izvedeni trije Muzeoforumi in regijsko izobraževanje, podeljene pa so bile tudi stanovske nagrade. Podelitev slednjih je potekala 21. maja v Svečani dvorani Narodne galerije. Pri pripravi so poleg članov IO SMD in članov Komisije za Valvasorjeva odličja sodelovali tudi zaposleni Narodne galerije. Prireditev je vodil Pavle Ravnohrib, za glasbeno spremljavo pa je poskrbel klarinetist Tadej Kenig. V okviru mednarodnega sodelovanja se je predsednica društva sestala z vodstvom MUSIS v Gradcu, mag. Damjana Fortunat Černilogar in Andželina Jukić pa sta kot članici IO SMD obiskali neprofitno organizacijo Touring Club Italiano v Milanu, katere projekt Aperti per voi (Open for you) je dobitnik nagrade Europa nostra v kategoriji Citizens Engagement & Awarness-raising.

Za javni program je bilo porabljenih 6.790 EUR sredstev Ministrstva za kulturo in 4.405 EUR lastnih sredstev.

1. **ORGANIZACIJA IN IZVEDBA IZOBRAŽEVALNIH VSEBIN**

Skladno s prijavljenim programom so bili v letu 2024 organizirani in izvedeni trije Muzeoforumi, regijsko izobraževanje in Zborovanje slovenskih muzealcev.

* Prvi Muzeoforum je potekal 3. junija v sodelovanju z Muzejem Velenje, ki je gostil kolege iz Bratislave. Muzeoforum je potekal v prostorih Muzeja Velenje. Predavatelji (Juraj Kucharík, Katarína Bašteková, Katarína Harmadyová) so predstavili zgodovino Bratislavskega gradu, rezultate arheoloških izkopavanj ter delovanje in pedagoško delo Zgodovinskega muzeja, ki je enota Slovaškega narodnega muzeja. Udeleženci muzeoforuma so se lahko udeležili tudi otvoritve razstave z naslovom Zgodovina Bratislavskega gradu.
* Drugi Muzeoforum, ki je potekal 9. septembra v prostorih Narodnega muzeja Slovenije na Metelkovi, je bil posvečen Muzealstvu med Slovenijo in tujino. Slovenski muzealci (dr. Aleksandra Berberih-Slana, dr. Andreja Hribernik in dr. Marko Mele), ki delujejo kot direktorji v Avstriji (Gradec) in na Hrvaškem (Zagreb), so predstavili muzeje v katerih delujejo (Muzej grada Zagreba, Kunsthaus Graz, Universalmuseum Joanneum) ter delili svoje izkušnje, poglede in primerjave muzealstva v Sloveniji in tujini.
* Tretji Muzeoforum je potekal 11. novembra v prostorih Narodnega muzeja Slovenije. Udeleženci so skupaj z gosti (Rozana Bažec (direktorica Zavoda Center za psihosintezo in razvoj človeških potencialov Ljubljana), Mitja Šuštar (predsednik sindikata Glosa), Kristina Gomboc Nikolić (služba pravne pomoči ZSSS), Irena Porekar Kacafura (predsednica Sindikalne konference kulturnih organizacij SVIZ), Nena Škulj (pravnica pri SVIZ)) iskali odgovore na vprašanje, kako do boljših odnosov na delovnem mestu.
* Regijsko izobraževanje je bilo namenjeno zaščiti dediščine v izrednih razmerah. Pri tem se je Slovensko muzejsko društvo povezalo z Narodnim muzejem Slovenije. Izvedena je bila posebna vaja evakuacije predmetov kulturne dediščine v primeru požara, temu pa je sledila še okrogla miza. V drugem delu, ki je potekal v mesecu novembru, so se udeleženci najprej seznanili s potekom in izkušnjami evakuacijske vaje, ki je pred tem potekala v mesecu oktobru, zatem pa je bilo predstavljeno še orodje ATTACH (evAluaTion Tool for Alpine Cultural Heritage), ki je bilo razvito v okviru projekta CHEERS (Cultural HEritagE. Risks and Securing Activities; 2018-2021). Omenjeno orodje je namenjeno upravljavcem kulturne dediščine in službam za ukrepanje ob naravnih nesrečah. S pomočjo pristopa večkriterijskega vrednotenja omogoča orodje ovrednotenje posameznih predmetov kulturne dediščine in oblikovanje rangov njihove pomembnosti. To lahko služi prioritizaciji ukrepanja ob nesrečah, kar je uporabno v kontekstu omejenih človeških virov in časa, ki je na voljo.
* Zborovanje slovenskih muzealcev je potekalo 16. in 17. septembra 2024 v Posavskem muzeju Brežice. Tokratno zborovanje se je dotaknilo večno aktualne in pereče muzejske dokumentacije in je potekalo pod naslovom »Muzejska dokumentacija v dobi digitalne preobrazbe«. Na zborovanju je bilo predstavljenih več 21 prispevkov, ki so obravnavali različne izzive, s katerimi se muzealci srečujejo na področju dokumentacije kot tudi številne projekte povezane z dokumentacijo. Zborovanje je bilo ponovno priložnost za deljenje izkušenj med kolegi, seznanjanje s primeri dobrih praks itd.
* SMD je skozi leto sodelovalo s SMS in ICOM Slovenija.

|  |  |  |  |  |
| --- | --- | --- | --- | --- |
| Naslov realizirane enote  | Naslov predavanja/srečanja | Predavatelj | Kraj in termin | Število udeležencev |
| Muzeoforum 1 | *Bratislavski grad in Zgodovinski muzej* | Juraj Kucharík, Katarína Bašteková, Katarína Harmadyová | Velenje, Muzej Velenje, 3. junij 2024 | 22 |
| Muzeoforum 2 | *Muzealstvo med Slovenijo in tujino* | dr. Aleksandra Berberih Slana, dr. Andreja Hribernik, dr. Marko Mele  | Ljubljana, NMS – Metelkova, 9. september 2024 | 67 |
| Muzeoforum 3 | *Kako do boljših odnosov na delovenm mestu?* | Rozana Bažec, Mitja Šuštar, Kristina Gomboc Nikolić, Irena Porekar Kacafura, Nena Škulj | Ljubljana, NMS, 11. november 2024 | 40 |
| Regijsko izobraževanje | *Vaja evakuacije – reševanje človeških življenj in kulturne dediščine ter Reševanje dediščine v primeru izrednih razmer* | mag. Gorazd Lemajič, Jure Šuštaršič, Irena Lačen Benedičič, ddr. Mateja Kos, dr. Anže Japelj idr. | Ljubljana, NMS, 23. oktober in 19. november 2024 | 106 |
| Zborovanje SMD | *Muzejska dokumentacija v dobi digitalne preobrazbe* | različni predavatelji | Brežice, Posavski muzej Brežice, 16. in 17. september 2024 | 115 |

1. **MEDNARODNA DEJAVNOST**

V okviru mednarodne dejavnosti se je SMD povezal z MUSIS, sorodno organizacijo v Gradcu in dogovarjal za potencialna sodelovanja. Dogovarjanja se bodo nadaljevala tudi v letu 2025. Članici IO SMD sta v okviru mednarodne dejavnosti obiskali sedež Touring Club Italiano (TCI) v Milanu. Gre za italijansko neprofitno organizacijo, ki je bila ustanovljena konec 19. stoletja in se posveča turizmu ter kulturni in naravni dediščini Italije, z namenom njene promocije in zagotavljanja dostopnosti le-te. Njihov projekt *Aperti per voi* (Open for you), v okviru katerega s prostovoljci omogočajo dostopnost spomeniških območij in kulturne dediščine širši javnosti, je dobitnik nagrade Europa nostra v kategoriji *Citizens Engagement and Awarness-raising*. Namen obiska je bil pobližje spoznati delovanje organizacije, ki temelji na prostovoljcih ter dogovor za predstavitev slovenskim muzealcem v okviru muzeoforuma.

1. **PROMOCIJSKA DEJAVNOST**
2. **VALVASORJEVA ODLIČJA**

Slovensko muzejsko društvo podeljuje **Valvasorjevo nagrado za življenjsko delo** posameznim zaslužnim muzejskim delavcem v Republiki Sloveniji in zamejstvu za izredno pomembno življenjsko delo na področju muzejstva in za izjemne prispevke pri ohranjanju, predstavljanju in popularizaciji kulturne dediščine v Republiki Sloveniji in zamejstvu; **Valvasorjevo nagrado za enkratne dosežke** posameznim muzejskim delavcem ali avtorskim skupinam v Republiki Sloveniji za enkratne izjemne dosežke na področju muzejstva, ki so sad enoletnih ali večletnih izjemnih strokovnih projektov; **Častno Valvasorjevo priznanje** drugim posameznikom, organizacijam in društvom, sponzorjem in donatorjem ter sodelavcem na področju gospodarstva in drugih dejavnosti v Republiki Sloveniji in zamejstvu, ki niso del muzejske stroke, za posebne zasluge pri popularizaciji muzejstva in varstvu kulturne dediščine, za posredovanje ali podaritev obsežnejših zbirk ali pomembnih delov dediščine ali spomenika večje vrednosti muzejem in galerijam, ter organizacijam, podjetjem in posameznikom na področju gospodarstva ali drugih dejavnosti za zasluge pri uresničitvi muzejskih projektov, donatorstvu in sponzorstvu; **Valvasorjev nagelj,** ki se po lastni presoji in izboru *Komisije za podeljevanje Valvasorjevih odličij* podeljuje ustanovam ali posameznikom za projekte s poudarkom na socialni empatiji. V letu 2024 je bila uvedena nova kategorija, in sicer **Valvasorjeva nagrada slovenski muzej leta,** ki se podeljuje posameznim muzejskim in galerijskim ustanovam v Republiki Sloveniji in zamejstvu za enkratne izjemne dosežke na področju muzejstva, ki so sad enoletnih ali večletnih izjemnih strokovnih projektov.

**Podelitev Valvasorjevih odličij 2024 je potekala 21. maja 2024 v Svečani dvorani Narodne galerije v Ljubljani.**

Pri pripravi so poleg članov IO SMD in članov Komisije za Valvasorjeva odličja sodelovali tudi zaposleni iz Narodne galerije. Prireditev je povezoval Pavle Ravnohrib, za glasbeno spremljavo pa je poskrbel klarinetist Tadej Kenig.

Dogodek je bil dobro medijsko pokrit tako pred kot tudi po podelitvi. Ker je Mednarodni dan muzejev sovpadel s soboto, so SMD, SMS in ICOM Slovenija pripravili skupno novinarsko konferenco dan prej, torej 17. maja, ko so bili uradno tudi razglašeni dobitniki Valvasorjevih odličij.

Podelitve Valvasorjevih odličij se je skupaj udeležilo okoli 200 udeležencev.

**Valvasorjevo nagrado za življenjsko delo** sta prejela**:**

1. **dr. Andrej Smrekar,** Narodna galerija
2. **ddr. Verena Perko,** Gorenjski muzej

**ValvasorjevO NAGRADO ZA ENKRATNE DOSEŽKE** so prejeli:

1. Tina Fortič Jakopič in Marko Ličina za razstavo *Kruha in iger: Slikarstvo Toneta Kralja 1941–1945.*
2. Tomaž Štoka, dr. Miloš Kosec, Natalija Lapajne, dr. Bogo Zupančič, Nikola Pongrac, Ana Kreč, Jure Hrovat, Anja Delbello in Aljaž Vesel za razstavo *Universum Plečnik: Od delavnice do mita*
3. mag. Janko Boštjančič in izr. prof. dr. Andrej Gaspari za razstavo *Enigma – skrivnostno zakulisje vojne*

**ČASTNO VALVASORJEVO PRIZNANJE** so prejeli:

1. Jan Dominik Bogataj OFM, mag. teologije in patrističnih znanosti
2. Občina Brežice
3. Srečko Rože
4. Lars Podkrajšek in Miha Urmaš
5. Marko Štamcar

**VALVASORJEV NAGELJ** je prejela:

1. dr. Daša Pavlovič s soavtorji za razstavo *Čivki iz preteklosti/Tweets from the past*.
2. **SPLETNA STRAN**

Društvo redno skrbi za ažuriranje spletne strani [www.smd-drustvo.si](http://www.smd-drustvo.si), ki je pomembno komunikacijsko sredstvo za tekoče obveščanje članov in širše javnosti. Omogoča transparentnost delovanja društva in pridobivanje najnovejših podatkov o njegovih aktivnostih. V prihodnje je nujno potrebna prenova spletne strani. V mesecu maju (22. 5.) je bil vzpostavljen SMD profil na Facebooku, ki ima trenutno 104 sledilce.

1. **IZDAJANJE PUBLIKACIJ S PODROČJA KULTURNE DEDIŠČINE**
* Brošura: Valvasorjeva odličja 2024
1. **ZBORI ČLANOV**
* 11. marec 2024, Narodni muzej Slovenije
1. **SESTANKI IZVRŠNEGA ODBORA**

Člani Izvršnega odbora (Maja Hakl Saje, Jože Štukl, Andželina Jukić, mag. Damjana Fortunat Černilogar, dr. Nadja Terčon, Jana Puhar) so se v letu 2024 sestali na 3 rednih in 2 izrednih sejah, poleg tega pa je bila izvedena še ena korespondenčna deja.

1. **ČLANSTVO**

V letu 2024 je bilo registriranih *1.225 članov, od tega 390 rednih članov in 835 ljubiteljev.*

Pripravila:

Maja Hakl Saje

predsednica SMD